**Predkladacia správa**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) vypracovalo návrh zákona, ktorým sa mení a dopĺňa zákon č. [504/2003 Z. z.](https://www.slov-lex.sk/pravne-predpisy/SK/ZZ/2003/504/) o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov na základe úlohy č. 1 na jún z Plánu legislatívnych úloh vlády SR na rok 2017. Úloha bola presunutá na august 2017.

Cieľom predloženej novely zákona je posilniť stabilitu podnikateľského prostredia, pričom však reaguje aj na podnety malých a stredných podnikateľov, ktorí majú záujem podnikať v poľnohospodárstve. Novela zákona reaguje na tieto požiadavky a vypúšťa doterajšiu úpravu automatickej obnovy nájomného vzťahu, nakoľko táto úprava spôsobovala nájomcom, ako aj  prenajímateľom v praxi problémy, najmä z hľadiska záťaže sledovania doby trvania nájomných zmlúv, vyzývania jednej alebo druhej zmluvnej strany na vrátenie a prevzatie pozemku resp. dochádzalo aj k ďalšiemu prenajatiu pozemkov bez toho, aby o zákonom ustanovenej povinnosti mala zmluvná strana vedomosť. Novela zákona s poukazom na problémy aplikačnej praxe upravuje procesné ustanovenia týkajúce sa vzniku podnájomných vzťahov, ako  aj ustanovenia v súvislosti s uplatňovaním práva prednostného nájmu. Zároveň novela zákona precizuje povinnosti nájomcu viesť evidenciu pozemkov, ktoré vlastní, má prenajaté, resp. na  ktorých hospodári, ako aj povinnosť viesť a uchovávať evidenciu o dohodnutom a zaplatenom nájomnom. Je potrebné zdôrazniť, že takto poskytnuté informácie budú slúžiť pre rozhodovanie okresných úradov napr. v prípadoch určenia vydania rozhodnutia o vzniku podnájomného vzťahu, zverejňovanie obvyklej výšky nájomného, ako aj Pôdohospodárskej platobnej agentúre pri poskytovaní dotácií.

Dátum nadobudnutia účinnosti je navrhnutý tak, aby adresáti zákona mali dostatok času na oboznámenie sa s novou právnou úpravou.

Návrh zákona nebude predmetom vnútrokomunitárneho pripomienkového konania.

Návrh zákona bude mať negatívny vplyv na štátny rozpočet. Bude mať pozitívny a negatívny vplyv na  podnikateľské prostredie, a pozitívny vplyv na služby verejnej správy pre občanov a na informatizáciu spoločnosti. Nebude mať sociálne vplyvy ani vplyv na životné prostredie.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právnymi aktmi Európskej únie.

Návrh bol predmetom medzirezortného pripomienkového konania, ktorého výsledky sú   uvedené vo vyhodnotení pripomienkového konania. Návrh sa predkladá s rozporom s AZZZ SR, Klubom 500, PKS, SOPK a SPPK pokiaľ ide o pripomienku § 12 ods. 1, s rozporom  PKS a Klubom 500, SPPK – pripomienky k § 12 ods. 4 a 5, §12a, § 13 ods. 2 a 3 § 24d, nad rámec novely zákona k § 6, §10 ods. 1, § 12 ods.3, §13 ods. 4 a 5,  s rozporom s verejnosťou zastúpenou Ondrejom Dostálom a Radovanom Kazdom v  rozsahu hromadnej pripomienky týkajúcej sa  nad   rámec zákona a ďalšou hromadnou pripomienkou zastúpenou CBR Europe – Janou Tutkovou k  § 12 ods. 4 a §13 ods. 2.